Brocka, Július, poslanec NR SR (2015-09-18):
Ďakujem pekne. Vážená pani podpredsedníčka, vážený pán minister, dámy a páni, už včera sme začali rokovať o návrhoch zákonov, ktorými vláda chce zvýšiť kvalitu života a úrovne občanov, tak to píše aj v dôvodovej správe k tomuto návrhu zákona. Ja som už včera hovoril, že niektoré z týchto návrhov sú čistý politický marketing. To už je kampaň SMER-u do volieb a mnohé z toho, čo aj v tých dôvodových správach je, nesedí. A preto chcem s pánom ministrom polemizovať trochu, keď on hovorí, že ide o podporu najzraniteľnejšej skupiny obyvateľstva, keď prichádza vláda s týmto návrhom. Ešte ma tak napadá, že prečo to považujem za politický marketing alebo za kampaň. Že my sa tu v parlamente vďaka SMER-u o Vianociach bavíme takmer na každej druhej schôdzi. O vianočnom príspevku sme sa bavili v máji, keď sme jeho zmeny schvaľovali v prvom čítaní, v druhom čítaní, čiže vždy na inej schôdzi. Teraz o jednorazovom príspevku o zvýšení vianočného príspevku zasa na jednej schôdzi v prvom čítaní, na ďalšej v druhom a stále hovoríme o Vianociach, ako táto vláda pridáva najzraniteľnejšej skupine obyvateľstva. Ja si skôr myslím, že je to tak, ako to pán minister včera povedal, že usilujú sa o to, aby bolo čo najviac muziky za málo peňazí. A pomôžem si jedným materiálom, ktorý nebudeme tu prerokúvať v pléne, ale my sme ho mali minulý týždeň na výbore a dostanete sa k nemu ľahko, to je Správa o sociálnej situácii obyvateľstva Slovenskej republiky za minulý rok. Tú vypracovalo ministerstvo, nie OECD, naše ministerstvo a je to bod, ktorý prerokúvame pravidelne na sociálnom výbore, ale keď sa chcete polistovať, alebo polistovať si túto správu, tak je to prístupné aj na internete. A tam v tej správe sa píše: „Najohrozenejšou vekovou skupinou z hľadiska príjmovej chudoby sú deti vo veku od 0 do 17 rokov. Najnižšiu mieru rizika chudoby má veková skupina 65 plus.“ A keby ste to videli, oni to spracovali aj v grafoch, aj na grafe (rečník zobral do rúk papier s grafmi, ukazujúc ho plénu), tak ten prvý a druhý riadok alebo stĺpec, to sú tí najviac ohrození chudobou, a to sú jednotlivec s najmenej jedným dieťaťom, dvaja dospelí s tromi a viac závislými deťmi. A tí, čo sú najmenej ohrození chudobou, to sú tí, ich je najmenej, dolu, ktorými sa teda zaoberáme aj teraz. Ale ja chcem iné povedať. Ja chcem inšpirovať Roberta Fica aj SMER, aby, ak chcú robiť spravodlivú sociálnu politiku, ak chcú pomáhať najviac ohrozeným a najchudobnejším, aby nasmerovali svoju pomoc rodinám s deťmi. A dokonca sa prihováram aj za ten politický marketing, že jednorazovo. Keď tri roky nepohli prídavkami na deti ani o cent, tak si predstavte, keby jednorazovo pred Vianocami napríklad zvýšili prídavky na dieťa ako teraz dôchodcom o 12 eur alebo o 15, o 20. Proste koľko treba. Ak by sme tieto peniaze, ktoré teraz vláda použije na toto zvýšenie, tak jednorazovo použili na prídavky na deti, tak tiež to bude o 10 eur na každé dieťa. Ale ja si myslím, že keby oni menej teda rozdávali tým vyvoleným, teraz nemyslím na dôchodcov, to nie sú vyvolení, to je len skupina, ktorou oni manipulujú, pretože to sú voliči. Ale myslím tých takých ako Široký a ďalší v pozadí SMER-u, keby takým tie balíčky nedávali a veľké, tak ja si myslím, že na jednorazové zvýšenie prídavkov na deti pred Vianocami, tak by sa to aj mohlo volať, vianočné zvyšovanie prídavkov na deti. Čo si myslíte? Nemohlo by to byť v treťom balíčku? A nakoniec, veď by to plnila už tá budúca vláda. Tá budúca vláda, lebo Vianoce ďalšie budú až na budúci rok, lebo to by už teraz k týmto Vianociam nestihli. Ale prihováram sa za to a dávam to ako nápad SMER-u, ako inšpiráciu do toho obsahu tretieho balíčka, keď majú plné ústa podpory rodín s deťmi. Aj včera. Rodiny s deťmi a bude sa to týkať 2 054 mamičiek alebo rodičov. To je tá veľká podpora rodín s deťmi. A 144-tisíc mamičiek, čo sa starajú o deti a sú pri nich celý deň a nemajú žiaden príjem, tak rodičovský príspevok ani o cent. Tri roky. Alebo dokonca tábory pre deti. A predstavte si, čuduj sa svete, 700 detí. 700 detí idú podporiť. To je jedno dieťa na každých 25 obcí. A tomuto oni hovoria rodinná politika, podpora rodín s deťmi. Nie, je to politický, čistý politický marketing. Robia čo najviac muziky za málo peňazí. Ale ja som za to pri adresnej politike, aj za málo peňazí sa dá veľa muziky. Aby to bolo účinné a efektívne, tak mali by podporovať naozaj tých najviac ohrozených. A keďže to vedia, veď to sami píšu vo svojej správe, tak na to nemusia sa pýtať ani Európskej únie, ani OECD. Pozrite sa, ak to urobí SMER, ak to neurobí SMER, ja dávam teraz verejný prísľub za seba (povedané so smiechom), aj keď som sa s kolegami z poslaneckého klubu neradil, ale že po voľbách, keď budeme mať tú možnosť, KDH príde s jednorazovým vianočným príspevkom pre nezaopatrené deti. Vianočný príspevok pre deti, tí, čo sú najviac ohrození. Ďakujem za vašu pozornosť.